kardosdrur/scandi-wiki huggingface dataset:
Gerbrand Adriaenszoon Bredero

Gerbrand Adriaenszoon Bredero (16. marts 1585 i Amsterdam – 8. juli 1618 sammesteds) var en hollandsk komedieskriver og poet i den hollandske litteraturs klassiske tid. 

Han forsøgte sig først som maler, men kom snart i berøring med samtidens ansete forfattere og blev derved
lokket ind på litterær virksomhed, og allerede i en alder af 18 år regnedes han af mænd som
Vondel og Coster for digter. Han udfoldede nu i løbet af en halv snes år en meget frugtbar
produktion, skrev en mængde skuespil og digte og opnåede såvel på det dramatiske som
på det lyriske omraade sin samtids yndest i fuldeste mål. 

I sine skuespil følger han tidens mode og skriver højtidelige ridderdramaer;
men af og til afbryder han deres tørre ensformighed ved indstrøede, groteske scener af
det amsterdamske folkeliv, som han kendte af selvsyn. Mange af disse scener og typer var
ligesom visse Scener i Holbergs komedier nærmest beregnede på at indfange det bredere
lags bifald. Men der var troligvis langt flere, som morede sig over disse hjemlige optrin, om end
kritikken lod hånt om dem og anbefalede ham flittig at studere Terents. 

På indførelsen af dette ny folkelige og lavkomiske element beror
Brederos betydning for hans lands litteratur Han viser sig på dette punkt som en åndsbeslægtet af
sådanne djærve samtidige genremalere som Jan Steen og Teniers. Af hans skuespil er de
berømteste: »De klucht van de Koe« (1612), »De klucht van den Molenaer« (1613), »Spaanschen
Brabander Jorolimo« (1618). Andre af hans sceniske arbejder er oversættelser, således er
»Moortje« en fri bearbejdelse af Terents' Eunuchus; det gjorde umådelig lykke og holdt
sig 80 år på repertoiret. 

Hans lyriske digte er snart tungsindige, snart muntre. De fleste
af dem handler om elskovens omskiftelser, som Bredero i sit liv havde rig lejlighed til at lære at
kende. Hooft vidner, at han var kun alt for følsom for kvindelig skønhed, og det samme
indtryk giver hans digte. Også paa dette felt viser han sig som den folkelige skribent, der
er forholdsvis lidet hildet i den kedsommelige, klassiske manér. Hans sprog er friskt og
naturligt; han hævder selv, at han ikke har lært det af nogen bog, men af folkets daglige tale.

I Boertingh amoreus en aendachtigh Liedt-Boeck samlede han sine lystige viser og
tilegnede Amsterdams lystige og muntre ungdom disse »muntre børn«, og amsterdammerne fandt
et sådant behag i dem, at de et århundrede igennem blev sunget dagligt. Bredero nød stor anseelse i
sin fødeby. Derom vidner det, at han nød den meget eftertragtede ære at blive valgt til
fændrik for et skytteselskab. Hans samtlige værker er udgivet i 3 bind (Amsterdam 1885-88).

Dramatikere fra Holland
Digtere fra Nederlandene
Bernhard ten Brink

Bernhard Egidius Konrad ten Brink (12. januar 1841 – 29. januar 1892) var en tysk litterærhistoriker og sprogforsker.

Skønt født i Amsterdam virkede ten Brink hele sit liv i Tyskland, studerede i Bonn, var siden universitetslærer, først i Münster, derpå i Marburg og sidst i Strassburg, hvor han var ordentlig professor i engelsk filologi fra 1873 til sin død. Med undtagelse af et par mindre arbejder, især Dauer und Klang; ein Beitrag zur Geschichte der Vokalquantität im Altfranzösischen (1879), drejede hans litterære produktion sig udelukkende om engelsk filologi, og især Chaucerforskningen skylder ham meget.

I skriftet Chaucer, Studien zur Geschichte seiner Entwickelung und zur Chronologie seiner Schriften (1870) opklarede han en del punkter i digterens udviklingsgang og forhold til sine kilder; 1884 udkom det fortræffelige skriftet Chaucer's Sprache und Verskunst. I Beowulf-Untersuchungen (1888) gik han med stor dristighed videre på den af Müllenhoff banede vej at udskille forskellige forfattere og interpolatorer i det gamle digt.

ten Brinks livs hovedværk er dog hans Geschichte der englischen Litteratur (I, 1877; II, 1889), der bringer fremstillingen ned til midten af 16. århundrede; dette værk udmærker sig ved nøjagtighed i enkeltheder og åndfuld kombinations- og fremstillingsevne. Også de senere perioder af engelsk litteratur, især Shakespeare, beskæftigede ten Brink sig med; men han nåede ikke at få noget offentliggjort derom; efter hans død blev dog en mindre række populære forelæsninger udgivne under titlen Shakespeare, fünf Vorlesungen aus dem Nachlass von Bernhard ten Brink (1893).

Kilder 
 

Litteraturhistorikere fra Tyskland
Filologer fra Tyskland
Anglister
Faglitterære forfattere fra Tyskland
Tyskere i 1800-tallet
Personer fra Amsterdam
Salmonsens
Hans Henning Ørberg

Hans Henning Ørberg (21. april 1920 i Andst – 17. februar 2010 i Grenaa) var en dansk gymnasielærer i engelsk, fransk og latin, og han skrev en revolutionerende lærebog i latin, Lingua Latina per se illustrata, »latin efter naturmetoden«, som gjorde ham internationalt kendt.

Karriere 
H.H. Ørberg var søn af sognepræst Carl Emil Ørberg og hustru Frida Therkelsen Nyborg. Han voksede op i Seest ved Kolding og blev nysproglig student fra Kolding Gymnasium i 1938. I 1946 blev Ørberg cand.mag. fra Københavns Universitet med engelsk som hovedfag og fransk og latin som bifag; men det blev bifaget latin, han blev kendt for gennem sit engagement i latin efter naturmetoden.

Ørberg arbejdede som stenografiassistent i Rigsdagen 1940-45 og var vikar ved forskellige københavnske skoler 1946-50; han var lærer ved N. Zahles faglærerkursus 1947-49 og timelærer ved Statens Studenterkursus 1950. Endelig blev han adjunkt ved Stenhus Kostskole 1. august 1951. Han var ansat ved Naturmetodens Sproginstitut 1. januar 1953 til 31. august 1962. Timelærer ved Ordrup Gymnasium 1. august 1961 og adjunkt 1. august 1962. Fra 1. august 1963 til 1. august 1989 underviste han på Grenå Gymnasium, først som adjunkt og dernæst lektor.

Latin efter naturmetoden 
Under sin ansættelse på Naturmetodens Sproginstitut, som havde specialiseret sig i korrespondancekurser i engelsk og andre hovedsprog, skrev Ørberg en ny lærebog i latin, Lingua Latina secundum naturae rationem explicata (1955), opdelt i en række lektionshæfter.  I 1990 moderniserede han systemet og ændrede titlen til Lingua Latina per se illustrata.  Efter at være gået på pension ledede han forlaget Domus Latina og forelæste i Europa og USA om naturmetoden; og i Latinlærerforeningen i Danmark var han en gerne benyttet foredragsholder.

Eksterne henvisninger 
 
Lingua Latina per se illustrata
Mindeord i Grenaa Bladet
Artikel i Kristeligt Dagblad

Forlæggere fra Danmark
Magistre fra Danmark
Faglitterære forfattere fra Danmark
Dansksprogede forfattere fra Danmark
Gymnasielærere fra Danmark
Alumni fra Københavns Universitet
Studenter fra Kolding Gymnasium
Joakim Tranberg

Joakim Lind Graae Tranberg (født 5. oktober 1988 i Snogebæk, Bornholm) er en dansk sanger og  skuespiller.

Biografi 
Joakim Tranberg gik i perioden 2005-2008 på Bornholms Gymnasium, hvor han det sidste år fungerede som elevrådsformand. Fra barndommen har han optrådt til diverse musikalske arrangementer. I 2008 deltog han i Kanal 5's Elsk mig i nat-konkurrence, hvor de to vindere blev præmieret med en plads i musicalen af samme navn. Joakim vandt konkurrencen overbevisende sammen med Marie Busk Nedergaard.

I foråret 2009 spillede Elsk mig i nat på Gasværket i København. Musicalen blev en stor succes, og blev genopsat i Tivoli i julen 2009 og igen i efteråret 2010 i Musikhuset Aarhus. I efteråret 2011 trak forestillingen igen fulde huse i Tivoli og til november 2012, er Joakim tilbage som Billy i Elsk mig i nat i Musikhuset Aarhus. Joakim Tranberg er den eneste af skuespillerne fra musicalen, der har spillet samtlige forestillinger. Over 200 er det blevet til indtil videre.

Joakim har derudover deltaget i Dansk Melodi Grand Prix i 2010 med sangen "All about a Girl" skrevet af Ronan Keating.

I 2011 deltog Tranberg i Voice - Danmarks største stemme og gik videre på L.O.Cs hold. Tranberg skal spille rollen som Rasmus Seebach i en ny stor musical om Seebach-familien i september 2017 på Fredericia Teater.

Referencer

Eksterne henvisninger 

Sangere fra Danmark
Deltagere ved Dansk Melodi Grand Prix 2010
Peter Hallberg (backgammonspiller)

Peter Hallberg (født 27. september 1973) dansk backgammonspiller og vinder af verdensmesterskabet i Monte Carlo i 2004. Han er desuden professionel pokerspiller og blogger om poker og backgammon på både dansk og engelsk. Han bor på Frederiksberg i København.
 
Peter er født i Korea og blev adopteret af danske forældre og kom til Danmark den 5. april 1974. Han har en yngre søster, Marie Berendt Hallberg, som ligeledes er adopteret fra Korea i 1977.
 
Backgammon blev en del af Peters liv i de tidlige år mens han læste Datalogi ved Københavns Universitet. Efter et par års spil kunne Peter spille med i de store turneringer, men resultaterne udeblev. Det var først efter, at Peter reelt havde lagt ideen om at nå de højeste tinder på hylden, at der begyndte at ske noget. I året 2004 vandt Peter således consolation til Nordic Open og derefter VM i Monte Carlo. Det resulterede samtidig i den højeste placering på Dansk Backgammon Forbunds rangliste Peter til dato har haft. 1. pladsen i Monte Carlo giver samtidig Peter en plads i Backgammon Hall of Fame
 
I 2007 færdiggjorde Peter sin Bachelor i Datalogi efter nogle års pause. Han begyndte derefter overbygningen, men fik aldrig gjort den færdig. Det var ved starten af 2009 at Peter for alvor tog pokeren op, og han har spillet det på fuldtid siden.

Noter

Eksterne Henvisninger 
 Peter Hallbergs personlige hjemmeside
 Peter Hallbergs pokerblog på Texaspoker.dk 
 Peter Hallbergs pokerblog på Coinflip.com  (på engelsk)

Backgammonspillere
Holger Holgersen Rosenkrantz

Holger Holgersen Rosenkrantz (1496 – 16. oktober 1534 ved Svendstrup) til Boller var en dansk godsejer, ridder og lensmand.

Han var søn af rigsråd Holger Eriksen Rosenkrantz og dennes anden hustru Anne Henriksdatter Meinstorf. Hans moder var hofmesterinde hos dronning Christine, og Holger Holgersen blev opdraget ved hoffet. 1524 udnævntes han ved Frederik 1.'s kroning til ridder. 1524-1527 var han lensmand på Koldinghus. 1527-1531 lensmand på Nykøbing Slot. I 1533 var han befalingsmand i Nørrejylland, hvor han hurtigt sluttede sig hertug Christian (3.) under krigshandlingerne i Grevens Fejde. Sammen med Niels Lavesen Brock førte han 16. oktober 1534 en adelshær mod Skipper Clements bondehær ved Svenstrup. Adelshæren led totalt nederlag og Holger Holgersen faldt. Holger Holgersen blev begravet i Mariager Kloster, men hans jordiske levninger blev siden ført til Hornslet Kirke. 

Holger Holgersen begyndte som en af de første at anvende slægtsnavnet Rosenkrantz i 1525. Fra 1527 fører han løverne i slægtens våbenskjold, og han var dermed formentlig den første, som anvendte dette forøgede stamvåben, som slægten har brugt siden.

Holger Holgersen Rosenkrantz blev 5. oktober 1532 i Viborg gift med Kirstine Jepsdatter Friis (død 1565)

Kilde 
 Danmarks Adels Aarbog 1985-87

Holger Holgersen
Lensmænd fra Danmark
Danskere i 1500-tallet
Faldne danske militærfolk
Godsejere fra Danmark
Riddere fra Danmark
Laksebær

 
Laksebær (Rubus spectabilis) er en løvfældende busk med en opret til overhængende vækst. Arten er hjemmehørende i Nordamerika, men har spredt sig til flere andre steder i verden. Bærrene er spiselige.

Beskrivelse 
Barken er først lysegrøn og tæt besat med børsteagtige torne. Senere bliver den lysegrå, og gamle grene får en brunligt-grå, opsprækkende bark. Knopperne er spredtstillede, ægformede og rødbrune. Bladene er trekoblede, hvor endebladet er tydeligt størst. Bladranden er uregelmæssigt tandet. Oversiden er rynket på grund af nedsænkede bladribber, blank og græsgrøn, mens undersiden er noget lysere med svagt tornede bladribber. 

Blomstringen sker i maj-juni, hvor man finder blomsterne 1-3 sammen på dværgskud fra bladhjørnerne. Blomsterne er 5-tallige og regelmæssige med purpurrøde kronblade og talrige støvdragere. Frugten er en gul til rød (laksefarvet) samlefrugt med mange stenfrugter.

Rodnettet er vidt udbredt og højtliggende. Der dannes ofte rodskud.

Højde x bredde og årlig tilvækst: 1,50 x 1,50 m (25 x 25 cm/år). I hjemlandet bliver busken dog væsentligt større.

Hjemsted 
Arten er naturligt forekommende i langs Nordamerikas stillehavskyst, dvs. i Alaska, British Columbia, washington, Oregon og Californien, hvor den forekommer kystnært i blandede nåle- og løvskove på fugtig bund langs søer og vandløb. Arten er desuden naturaliseret i Storbritannien, Irland og på Færøerne. Planten vokser også vildt flere steder i Danmark. fugleognatur.dk

I forskningsområdet Yurok Research Natural Area, Californien, USA, vokser arten i rødtræ-skovene tæt på kysten sammen med bl.a. amerikansk jordbærtræ, blodribs, busket bjergte, grøn douglasgran, kæmpeløn, lawsoncypres, næbhassel, oregonel, Rhododendron macrophyllum, rødtræ, sitkagran, Vaccinium parviflorum (en art af Bølle), vestamerikansk hemlock og vestamerikansk mahonie

Note

Eksterne henvisninger 

Røde blomster
Buske
Haveplanter
Brombær
Sproghistorier

Sproghistorier  er en pædagogisk metode til dokumentation af børns skriftsproglige aktiviteter som fx leg, spil, tegne- og skribleaktiviteter og situationer, hvor børnene fortæller egne historier. Pædagogen vurderer barnets skriftsproglige muligheder i dets videre udvikling.. 

Metoden er inspireret af Margaret Carrs metode Læringshistorier , Det er udviklet 2008-10 i det europæiske forskningsprojekt EASE (Early Years Transition Programme) i samarbejde med forskningsenheden "Barndom, Læring og Didaktik" fra Danmarks Pædagogiske Universitetsskole.

En sproghistorie vil fremhæve børns skriftsproglige styrkesider. Hvis det ”positive vidnesbyrd” ikke suppleres med andre betragtninger om barnets faglige og sociale svagheder, kan det besværliggøre barnets overgang fra børnehave til skole.

Referencer 

Pædagogik
Pacht & Crone

Pacht & Crones Illustrationsetablissement var en dansk grafisk virksomhed, specialiseret i heliotypi, grundlagt i 1879 af fotograf Jacob Ulrik Hilmar Crone (1854-1923), der indtil da drev fotografisk atelier.

Oprindelsen til virksomheden skal findes i året 1874, hvor det efter flere års uafbrudte forsøg lykkedes genremaleren Laurids Vilhelm Pacht (1843-1912) at udvikle en egen fremstillingsmåde til mekanisk gengivelse af tegninger, træsnit, kobberstik m. m., heliotypien, til en sådan fuldkommenhed, at den lader sig bruge i det praktiske liv. 

I 1880 løste Crone borgerskab som illustrations- og bogtrykker, for sammen med genremaler Pacht at fortsætte med reproduktion af lystryk, litografi og klichéer. Pacht udtrådte i 1885, og Giovannino von Huth blev knyttet til virksomheden. Ved hans død i 1917 overtoges firmaet af sønnen, fotograf Johan Frederik von Huth (1885-1961), der var indtrådt i firmaet i 1900, og boghandler Oscar Andre Riis (død 1922). Efter Riis' død var von Huth eneindehaver. 

Firmaet lå i Admiralgade 28 i København.

Kilder 
 Philip Weilbach, Weilbachs Kunstnerleksikon, 2. udg., 1895-96. Online
 Danmarks ældste forretninger 1100-1911, Kraks Forlag 1950

Grafiske virksomheder i Danmark
Danske virksomheder etableret i 1879
Tidligere virksomheder i København
F. Hendriksen (virksomhed)

F. Hendriksen, nu F. Hendriksens Eftf. A/S er en dansk grafisk virksomhed, grundlagt 1. juli 1870 af Frederik Hendriksen (1847-1938), der i 1911 optog sine sønner, den senere indehaver, civilingeniør Holger S. Hendriksen (1878-1955) og Knud Hendriksen (1879-1972), som associés. Firmanavnet, der oprindeligt var F. Hendriksen's xylografiske Atelier, ændredes i 1885 til F. Hendriksen's Reproduktions-Atelier og senere til F. Hendriksens Eftf.

Virksomheden ligger Gammel Kongevej 3-5 og lå tidligere i Stormgade 12 i København.

Kilder 
 Danmarks ældste forretninger 1100-1911, Kraks Forlag 1950 

Grafiske virksomheder i Danmark
Danske virksomheder etableret i 1870
Virksomheder i København
Tornyster

Et tornyster (tysk: tornister, måske fra tjekkisk tanistra, af græsk tagistron 'havresæk') er en oftest militær rygsæk af læder eller stof udspændt over en ramme med remme til fastspænding af forskellige genstande.

Eksterne henvisninger
Opslag hos Ordbog over det danske Sprog, ODS
Tornyster hos Den Store Danske, DSD

Note

Tasker
NSU

NSU eller nsu har flere betydninger:
 NASA Space Universe - amerikansk punk rock band.
 NSU Motorenwerke - en tysk producent af biler og motorcykler opkøbt af Audi i 1969. Mærket blev nedlagt i 1973. NSU er en forkortelse for den tyske by Neckarsulm hvor selskabet lå.
 Danmarks Nationalsocialistiske Ungdom - var et dansk nationalsocialistisk ungdomsparti. Organisationen blev stiftet i 1932 og gik i opløsning sammen med DNSAP i 1945.
 Nationalsocialistiske Undergrund - tysk nynazistisk terror-gruppe.

USA 
 Nevada State University, Nevada (tidligere navn, nu kendt som University of Nevada)
 New School University, New York
 Nova Southeastern University, Florida
Em. Bærentzen & Co.

Em. Bærentzen & Co(mp). eller Em. Bærentzen's lithographiske Institut var en dansk grafisk virksomhed i København, der var en pionér inden for stentryk (litografi). Virksomheden blev grundlagt ca. 1837/39 af Emilius Ditlev Bærentzen (1799-1868). I 1874 indgik firmaet i Det Hoffensbergske Etablissement.

Bærentzen oprettede i forening med grosserer Henrik Leonhard Danchell (1802-1871), som dengang havde en voksdugsfabrik, i 1837/39 et stentrykkeri i København under firma Em. Bærentzen & Co.'s lithografiske Institut, hvorfra der er udgået en talrig række virkelig kunstnerisk udførte lito­grafiske arbejder, og mange duelige yngre kunstnere fandt syssel­sættelse der for kortere eller længere tid. Stentrykkeriet gik allerede i 1843 fra Danchells hænder over i grosserer Winnings, og 1845 udtrådte ligeledes Bærentzen. Med sit betydelige forlag blev det i 1856 afhændet til gehejmeetatsråd J.P. Trap og litograf Adolph Bull og var en kort tid efter Bulls død (1874) udelukkende den førstnævntes ejendom, fra hvem det gik over til hans søn, der i september 1874 indlemmede det i firmaet Hoffensberg, Jespersen og Fr. Trap.

Blandt instituttets større arbejder kan nævnes Portefeuillens lithografiske Bilag, Pantheon, Samling af berømte danske Mænd og Kvinder I—III med tekst af J.P. Trap, Danmark i Billeder, Frede­riksborg i seks store farvetryk, Danske Mindesmærker, udgivne af et selskab, Danmark i Billeder fra Land og Sø i farvetryk og m.m.

Prospecter af danske Herregaarde blev påbegyndt af Em. Bærentzens institut, men fuldført af I.W. Tegner & Kittendorff.

Kilder 
 Philip Weilbach, Weilbachs Kunstnerleksikon, 2. udg., 1895-96. Online 
 Danmarks ældste forretninger 1100-1911, Kraks Forlag 1950 

Grafiske virksomheder i Danmark
Tidligere virksomheder i København
Danske virksomheder etableret i 1839
Ophørt i 1874
Det Hoffensbergske Etablissement

Det Hoffensbergske Etablissement A/S, også Hoffensberg, Jespersen & Fr. Trap, var et dansk bogtrykkeri og grafisk virksomhed i København med rødder tilbage til et litografisk værksted, som var etableret ca. 1844 af sergent Frantz Hoffensberg sen. (1804-1849).

I 1874 sammensluttede sønnen Julius Hoffensberg (1828-1895) sit firma med Otto Schwartz Eftf.s Boghandel, grundlagt 17. september 1850 og Em. Bærentzen & Co.s litografiske etablissement, grundlagt ca. 1839 af Emilius Ditlev Bærentzen (1799-1868); tillige overtoges G.S. Wibes Bogtrykkeri, grundlagt i 1859. I 1890 omdannedes den samlede virksomhed til et aktieselskab. 

Christian Diderik Scherfig (1859-1931) var direktør for firmaet. I 1950 hed direktøren H.J. Helger (1882-1954). Firmaet eksisterede indtil 1972, hvor det trådte i likvidation.

Firmaet lå i Kronprinsessegade 28.

Kilder 
 Danmarks ældste forretninger 1100-1911, Kraks Forlag 1950 

Grafiske virksomheder i Danmark
Tidligere virksomheder i København
Danske virksomheder etableret i 1844
Ophørt i 1972
I.W. Tegner & Kittendorff

Ikke at forveksle med det foto- og xylografiske værksted Kittendorff & Aagaard
I.W. Tegner & Kittendorff var en dansk litografisk virksomhed, der sammen med Em. Bærentzen & Co. var ledende inden for faget i 1800-tallet.

Isac Wilhelm Tegner (1815-1893) etablerede sammen med Johan Adolph Kittendorff (1820-1902) det litografiske institut I.W. Tegner & Kittendorff i 1850, og da begge grundlæggerne var dygtige håndværkere og kunstnere, fik firmaet stor succes. De havde begge tidligere arbejdet hos Em. Bærentzen. Deres speciale var portrætter, og de lavede litografier af over tusinde personer, heriblandt Bertel Thorvaldsens portræt efter Horace Vernet, Tordenskjolds efter Balthasar Denner, Adam Oehlenschlægers efter J.V. Gertner og Peder Griffenfelds efter Abraham Wuchters.

Firmaet overtog også opgaven med Prospecter af danske Herregaarde. Blandt makkerparrets betydeligste arbejder er kridtlitografier efter malerier, f.eks. efter Jørgen Sonnes og Niels Simonsens billeder fra Treårskrigen. Gennem årene udkom i serien Billeder efter danske Malere, i alt 186 litograferede blade efter værker af 133 kendte danske malere fra Albert Küchler til Julius Paulsen.

Senere litograferede Tegner & Kittendorff også portrætter efter fotografier, og det blev denne nye billedmetode, der i slutningen af århundredet udkonkurrerede det litografiske portræt. Firmaet ophørte med Tegners død i 1893.

Kilder 
 Philip Weilbach, Weilbachs Kunstnerleksikon, 2. udg., 1895-96. Online

Grafiske virksomheder i Danmark
Danske virksomheder etableret i 1850
Ophørt i 1893
Tidligere virksomheder i København
Döbereiners triade

Triader er navnet på grupper af tre grundstoffer med lignende atomvægt, som Johann Wolfgang Döbereiner lavede i 1820 for at få et bedre overblik over grundstofferne.

Grundstoffer
Hilmar Crone

Jacob Ulrik Hilmar Crone (20. januar 1854 i København – 24. juni 1923 sammesteds) var en dansk fotograf og grafiker, der i 1879 grundlagde den grafiske virksomhed Pacht & Crone. Indtil da havde han drevet fotografisk atelier på Vesterbrogade 56 i København. Han overdrog sin fotografiske forretning til Gottlieb Støckel.

I 1880 løste Crone borgerskab som illustrations- og bogtrykker, for sammen med genremaler Vilhelm Pacht (1843-1912) at fortsætte med reproduktion af lystryk, litografi og klichéer. Pacht udtrådte i 1885. I 1917 overtoges firmaet af fotograf Johan Frederik von Huth (1885-1961), der var indtrådt i firmaet i 1900, og boghandler Oscar Andre Riis (død 1922). Efter Riis' død var von Huth eneindehaver.

Litteratur 
 Bidrag til bogen Bogen: En populær Veiledning ved Bøgers Fremstilling, 1894. Online hos Google Books

Fotografer fra Danmark
Grafikere fra Danmark
Danskere i 1800-tallet
Danskere i 1900-tallet
Personer fra København
Bogtrykkere fra Danmark
Litografer fra Danmark